Alen Smailagić
Alenas Smailagičius (serb. Ален Смаилагић, 2000 m. rugpjūčio 18 d.) – Serbijos krepšininkas, rungtyniaujantis sunkiojo krašto puolėjo ir vidurio puolėjo pozicijose. 2012–2018 m. Alenas Smailagičius treniravosi Belgrado „Beko“ jaunimo komandose, su pagrindine komanda varžėsi trečiojoje Serbijos lygoje. 2018 m. dalyvavo NBA G lygos biržoje, pateko į Santa Kruzo „Warriors“ klubą ir tapo jauniausiu visų laikų NBA G lygos žaidėju. 2019 m. dalyvavo NBA naujokų biržoje, kur 39 šaukimu pakviestas Naujojo Orleano „Pelicans“, bet išmainytas į „Golden State Warriors“. Šiame klube 2019–20 ir 2020–21 m. fiksavo atitinkamai 9,9 ir 5,6 minučių, 4,2 ir 1,9 taško, 1,9 ir 1,1 atkovoto kamuolio vidurkius. 2021 m. grįžo į Europą ir sudarė 3 metų kontraktą su Belgrado „Partizan“. 2024 m. vasarą perėjo į Kauno „Žalgirį“. Alenas Smailagičius varžėsi Serbijos U-16 rinktinėje.